
Број: 05-511-63/2019
Датум: 25.12.2019.год.
     Одјељење за стамбено комуналне послове и послове саобраћаја Градске управе Града Зворник, рјешавајући по захтјеву инвеститора ЗР “ДРВО ГАЛАНТ“ Каракај, за издавање еколошке дозволе за објекат за производњу дјечјег намјештаја који се налази у насељу Жељезничка станица бр. 361, Каракај, град Зворник, од 01.11.2019.год., а на основу члана 85. и 89. Закона о заштити животне средине („Службени гласник Републике Српске“, број: 71/12 и 79/15), као и члана 3. Правилника о постројењима која могу бити изграђена и пуштена у рад само ако имају еколошку дозволу („Службени гласник РС“, брoj 124/12) и члана 190. Закона о општем управном поступку („Службени гласник Републике Српске“, број:13/02, 87/07, 50/10 и 66/18), доноси:
Р Ј Е Ш Е Њ Е
1. Даје се инвеститору ЗР “ДРВО ГАЛАНТ“ Каракај, ЕКОЛОШКА ДОЗВОЛА за објекат за производњу дјечјег намјештаја (дјечји креветићи, комоде,...) који се налази у насељу Жељезничка станица бр. 361, Каракај, град Зворник, на грађевинској парцели означеној као к.п. број 5301/5 К.О. Зворник-ван).
2. Опис активности и постројења за које се издаје еколошка дозвола:
Предметни погон налази у насељу Жељезничка станица, Каракај. Објекат за производњу дјечјег намјештаја састоји се од сљедећих просторија:
· Просторија за ЦНЦ машину
· Просторија за грубу обраду

· Просторија за фину обраду

· Просторија за монтажу, паковање и складиштење готових елемената

· Просторија за лакирање, фарбање и гитовање.
Све машине које се користе у процесу производње и пружања услуга морају бити прегледане од стране надлежне институције.

3. Инвеститор, ЗР “ДРВО ГАЛАНТ“ Каракај, град Зворник, дужан је:
         3.1.  Да током изградње, рада и престанка рада предметног објекта, испуни обавезе заштите животне средине у складу са чланом 83. Закона о заштити животне средине („Службени Гласник РС“, број: 71/12 и 79/15) тако:

· Да се предузму све одговарајуће превентивне мјере тако да се спречи загађивање и да се не проузрокује значајније загађење.

· Да се примењују најбоље расположиве технике.
· Да избјегава продукцију отпада.

· Уколико долази до стварања отпада, количина ће се свести на најмању могућу мјеру или ће се вршити рециклажа или уколико то није технички или економски изводљиво, отпад се одлаже а да се при том избјегава или смањује било какав негативан утицај на животну средину.
· Да се енергија и природни ресурси ефикасно користе.

· Да се предузму неопходне мјере за спречавање несрећа и ограничавање њихових посљедица.
· Да се предузму неопходне мјере након престанка рада постројења да би се избјегао било какав ризик од загађења и да би се локација на којој се постројење налази вратила у задовољавајуће стање.
          3.2. Уколико дође до значајнијих промјена у раду предметног објекта, обавјестити Одјељење за стамбено комуналне послове и послове саобраћаја Градске управе Града Зворник и инспектора за екологију.

3.3. Инвеститор ЗР “ДРВО ГАЛАНТ“ Каракај, град Зворник, дужан је да током рада и престанка рада предметног објекта, а у складу са достављеном документацијом за издавање еколошке дозволе, примјени мјере ублажавања негативних утицаја на животну средину, а посебно:

3.3.1.    Заштита ваздуха и заштита од буке

· Обавезно асфалтирати манипулативне површине и саобраћајнице како би се олакшало одржавање истих.
· Смањити на најмању могућу мјеру емисије загађујућих материја и непријатних мириса у ваздух уз примену најбоље расположивих технологија.
· Редовно прскати водом манипулативне површине како би се смањила емисија  прашине са радно-манипулативних површина, нарочито током летњих мјесеци и код јачих вјетрова.
· Све манипулативне површине је потребно редовно чистити, прати и одржавати да би се спрјечиле прекомјерне концентрације прашине око предметног објекта.

· Редовно одржавати и контролисати исправност вентилационог система у лакирници.
· Пиљевину депоновати на правилан начин до продаје.
· У производним и складишним просторијама омогућити максимално природно и вјештачко проветравање.
· Oбавезно уградити систем за отпрашивање и одсис прашине на радним мјестима на којима се прашина ствара.
· Редовно контролисати и одржавати опрему, подмазивати ротирајуће механизме, мјењати уље у машинама да би се на врјеме уочили сви недостаци и тиме се спречило настајање буке већег интезитета.
· Уређаји, односно постројења која емитују буку морају бити атестирани, односно морају бити конструисани као изоловани, тако да у спољну средину неће емитовати буку преко дозвољеног нивоа.
· У случају да се у току рада постројења, контролом нивоа буке установи да иста прелази законом прописане вриједности, извршити додатну изолацију објекта, као и предузети низ других мјера (замјена дијела машина који изазивају буку, ремонт постројења и др.).
· Вршити редован преглед и сервис опреме и уређаја, према спецификацији произвођача.
· Да би се смањило присуство прашине извршити озелењавање свих слободних површина брзо растућим зеленилом и украсним биљкама.
3.3.2.    Заштита вода и земљишта
· Само пречишћене воде испуштати у крајњи реципијент у складу са Правилником о условима  испуштања отпадних вода у површинске воде („Службени гласник РС“, бр.44/01).
· Санитарно-фекалне отпадне воде из објекта упуштати у канализациони систем у складу са Правилником.
· Отпадне воде и воде са радно-манипулативних површина прије испуштања у крајњи реципијент треба третирати на пречистачу. 
· Пречистач прописно и редовно чистити и одржавати у функционалном стању како би се успјешно одвајале зауљене фазе приспјелог ефлуента прије пуштања у крајњи реципијент и о томе водити уредну евиденцију.
· Правилно одржавање пречистача:

a) Сваких 15 дана, односно послије велике кише или прања платоа отворити поклопац коморе пречистача те извршити испуштање масноће и уља у посуду за талог, затим поново затворити затварач. О томе водити књигу евиденција са назначеном количином прикупљених масноћа, даном  пражњења, начином и мјестом одлагања зауљеног отпада.

б) Сваких шест мјесеци улазне коморе пречистача очистити од чврстог материјала    (пијесак и шљунак). Када се напуни посуда за талог извршити пумпање талога клипном пумпом. Поред пречистача треба да се налази  непропусна посуда у коју се сипају издвојене материје.
             в) Поклопци пречистача морају бити закључани. Код сваког рада у пречистачу забрањује  се прилаз са отвореним пламеном.
· Склопити уговор са установом која има овлаштење за одржавање и чишћење  пречистача.
· У сагласности са начелом „ЗАГАЂИВАЧ ПЛАЋА“ све трошкове испитивања сопствених отпадних вода плаћа корисник постројења, као и прописану накнаду, посебним прописом за загађење.

· У случају испуштања нафте и нафтних деривата, техничких уља и масти из машина и возила, користити комерцијална патентирана средства-апсорбенс за упијање нафтних деривата (екопор, пиљевина, пијесак и сл.).
· Употребњени апсорбенс и друге загађене материје збринути као опасни отпад.
· Прописно очистити и одржавати круг објекта и уклонити све сувишне предмете. 
· Заштита подземних вода и земљишта од другог комуналног отпада насталог у процесу рада, врши се сакупљањем истог у одговарајуће контејнере и редовним одвозом на комуналну депонију.
3.3.3.    Мјере за управљање отпадом

· Отпад који настаје на локацији предузећа прикупљати и раздвајати на мјесту настанка у складу са Планом управљања отпадом и Правилником о категоријама, испитивању и класификацији отпада („Службени гласник РС“, бр. 19/15 и 79/18).
· Контејнери/бурад за одлагање свих врста отпада на локацији морају бити јасно означени типом и нивоом опасности и постављени на наткривеним мјестима и чврстим подлогама.

· Мјешовити комунални отпад одлагати у метални контејнер на локацији и предавати га локалном комуналном предузећу.

· Обезбједити намјенске посуде, затворене металне контејнере или канте за све идентификоване врсте отпада.

· Талог из пречистача редовно чистити и збрињавати од стране овлаштене организације.
· Отпад из пречистача треба да збрињава овлашћена организација с којом треба склопити уговор.
· Крупни дрвени отпад од обраде дрвета одлагати и користи се за спаљивање у котларници.
· Пиљевину и дрвену прашину која се циклонским вентилатором покупи из процеса производље преко циклонских филтера паковати у џамбо вреће и продавати фирмама које производе брикете или пелет.
· Сва остала дрвена амбалажа као сто су палете на којима се допрема сировина, уколико нису оштећене враћати добављачу, док оштећене користити за спаљивање у котларници.
· Металне канте у којима се допремају фарбе, боје, лакови и разређивачи, одвајати на тачно дефинисано мјесто у кругу предузећа и предавати предузећу овлаштеном за третман овакве врсте отпада.
· Обезбједити једно метално буре за одлагање отпадне амбалаже од лакова-опасни отпад.
· Идентификовани опасни отпад (употребљени адсорбенс, крпе за брисање које су контаминиране опасним супстанцама,...) пажљиво сакупљати и привремено складиштити у метално буре, и збрињавати од стране овлаштене институције за исти.

· Сав отпад који настајена локацији предавати овлаштеним предузећима у складу са Правилником о условима за пренос обавеза управљања отпадом са произвођача и продавача на одговорно лице система за прикупљање отпада („Службени гласник РС“, број: 118/05).
· Адекватном организацијом процеса рада спречити настајање и расипање свих врста отпада.

· План управљања отпадом треба ажурирати сваких пет година, сходно чл. 22. Закона о управљању отпадом („Службени гласник РС“, број: 111/13 и 106/15).

· План управљања отпадом мора бити у складу са Законом о управљању отпадом („Службени гласник Републике Српске", број: 111/13 и 106/15).
3.3.4. Инвеститор, ЗР “ДРВО ГАЛАНТ“ Каракај, град Зворник, обавезан је да се придржава и осталих мјера заштите животне средине предвиђених у Доказима уз захтјев за издавање еколошке дозволе за предметни објекат.
4.    Мониторинг

4.1.   Мониторинг буке 
Мониторинг нивоа буке вршити једном годишње, у свим годинама важења еколошке дозволе. Резултати мјерења морају бити у складу са Правилником о дозвољеним границама интензитета звука и шума („Службени лист БиХ“, брoj 46/89).

         4.2.   Мониторинг ваздуха

Мониторинг квалитета ваздуха вршити два пута у току године, у свим годинама важења еколошке дозволе. Резултати мјерења морају бити у складу са Уредбом о вриједностима квалитета ваздуха („Службени гласник РС“, број 124/12).

4.3.   Мониторинг  воде 

Квалитативни мониторинг отпадних вода вршити једном годишње, у свим годинама важења еколошке дозволе. Резултати мјерења морају бити у складу са Правилником о условима о испуштању отпадних вода у површинске воде („Службени гласник РС“, бр. 44/01).

4.4.  Мониторинг земљишта 

Мониторинг земљишта вршити само у случају акцидентних ситуација или по налогу надлежног еколошког инспектора.

4.5. Предложена мјерења требају да врше овлаштене институције, а о динамици и резултатима мјерења треба водити уредну евиденцију и достављати извјештаје надлежном органу Граске управе. 

5.  Чланом 102. Закона о заштити животне средине ("Службени гласник РС", број: 71/12 и 79/15) прописана је обавеза вођења регистара постројења и загађивача, који садрже податке о дјелатностима и постројењима која угрожавају или могу угрозити животну средину.

5.1. Одговорно лице предметног објекта дужно је поступати по члану 8. Правилника о методологији и начину вођења регистара постројења и загађивача ("Службени гласник РС", број 92/07) и о томе обавјести надлежне органе у Градској управи Града Зворник.
Напомена: Одговорно лице дужно је доставити извјештај надлежном органу управе до 30.јуна текуће године за претходну годину извјештавања. 

6.  Да би се заштитила животна средина, то јест вода, ваздух и земљиште инвеститор је у обавези да испуни предвиђене мјере заштите прописане и другим сагласностима, као и у Доказима уз захтјев за издавање еколошке дозволе.

7.  Еколошка дозвола се издаје на период од 5 (пет) година а што је у складу са чл. 90. став 7. Закона о заштити животне средине (“Службени гласник РС“, број: 71/12 и 79/15). Након истека овог рока надлежни орган ће извршити ревизију овог рјешења на захтјев странке.

О Б Р А З Л О Ж Е Њ Е

         Инвеститор, ЗР “ДРВО ГАЛАНТ“ Каракај, град Зворник, дана 01.11.2019.год., поднио је Градској управи Града Зворник, Одјељењу за стамбено комуналне послове и послове саобраћаја Захтјев за издавање еколошке дозволе за објекат за производњу дјечјег намјештаја (дјечји креветићи, комоде,...) који се налази у насељу Жељезничка станица бр. 361, Каракај, град Зворник, на грађевинској парцели означеној као к.п. број 5301/5 К.О. Зворник-ван).

         Уз Захтјев су достављени Докази, које је урадила овлашћена институција „В&З-ЗАШТИТА“ д.о.о. Бања Лука, која поседује лиценцу за обављање дјелатности из области заштите животне средине, број: 5-Е/05 од 27.09.2019.год. Докази уз захтјев су саставни дио овог Рјешења.
Инвеститор је уз Захтјев за издавање еколошке дозволе, поред Доказа број радног налога: 600-972/19 урађених у октобру 2019.год., приложио:

· Копија катастарског плана, Републичка управа за геодетске и имовинско правне послове, ПЈ Зворник, К.О. Зворник, број плана: 16 од 22.06.2000.год.
· Ситуационо – локациона скица, Одјељење за просторно уређење Општине Зворник, од 21.03.2005.год.
· Рјешење, Одјељење за привреду, развој, пољопривреду и друштвене дјелатности, број: 08-350-229/17 од 24.07.2017.год.
          Сходно члану 88. Закона о заштити животне средине, заинтересована јавност је о поднешеном захтјеву била упозната обавјештењем постављеним на огласној табли Градске управе Града Зворника у периоду 05.11.- 05.12.2019.год. У Законом предвиђеном року од 30 дана  није изјављена ниједна примједба.
          Одговорно лице предметног објекта обавезно је да редовно извјештава еколошког инспектора Градске управе о извршеном мониторингу, сходно члану 92. Закона о заштити животне средине („Службени гласник РС“, број: 71/12 и 79/15).
Одговорно лице предметног објекта дужно је обавјестити надлежни орган о промјени одговорног лица, на основу члана 4. Правилника о поступку ревизије и обнављања еколошких дозвола („Службени гласник РС“, бр. 28/13).
Одговорно лице предметног објекта дужно је доставити извјештај о постројењима/загађивачима органу Градске управе надлежном за послове заштите животне средине, сходно члану 8. став 2. Правилника о методологији и начину вођења регистра постројења и загађивача („Службени гласник РС“, бр. 92/07).
Одговорно лице предметног објекта дужно је поднијети захтјев за обнову еколошке дозволе најкасније три мјесеца прије истека важеће, на основу члана 5. Правилника о поступку ревизије и обнављања еколошких дозвола („Службени гласник РС“, бр. 28/13).
 Имајући у виду да су докази у складу са чланом 85. Закона о заштити животне средине  („Службени гласник РС“, број: 71/12 и 79/15), да је инвеститор приложио сву неопходну документацију, као и да није било примједби јавности  одлучено је као у диспозитиву рјешења.
Градска административна такса је наплаћена у износу од 40,00 КМ и наплаћена је по тарифном броју 10. Одлуке о административним таксама Града Зворника („Службени гласник Града Зворника“, број 3/16 ).
Против овог рјешења допуштена је жалба Министарству за просторно уређење     грађевинарство и екологију у Бања Луци у року од 15 дана од дана достављања рјешења.
Жалба се предаје путем овог органа писмено или усмено на записник, а таксира се са 10,00 КМ републичке административне таксе, по тарифном броју 2. Закона о административним таксама („Службени гласник РС“, број: 100/11, 103/11, 67/13).
         Обрадила
      Сања Бјековић
Доставити :                                                                                       НАЧЕЛНИК  ОДЈЕЉЕЊА

- подносиоцу захтјева                                                          
- еколошком инспектору




          Бранко Јашић, дипл.инж.
- архиви

- евиденцији
6

